קראון איריס

קראון איריס (באנגלית: MS Crown Iris) היא אוניית תענוגות שהושקה בשנת 1992, ונמצאת החל מ-2018 בבעלות חברת הקרוזים הישראלית מנו ספנות. ב-1988 חברת הפלגות בשם "Birka Line (אנ')" הזמינה ממספנות "Wärtsilä Marine (אנ')" אונייה בשם "Birka Queen". האונייה נועדה לשמש כאוניית נוסעים נוספת של החברה. ב-1989 המספנות פשטו את הרגל. כעבור מספר חודשים הועברה אחריות הבנייה למספנה אחרת שפעלה תחת השם "Masa Yards", בשל המעבר עלה מחיר בניית האונייה. "Birka Line" סירבה לשלם והחליטה לבטל את הבנייה. ב-1990 מכרה "Birka Line" את תכנון האונייה לחברת "Majesty Cruise Line (אנ')", שהשקיעה כ-229 מיליון דולר לצורך בנייתה. ב-1992 הושקה האונייה בשם "Royal Majesty". בשנת 1995 עלתה האונייה על שרטון בסמוך לאי ננטקט ונתקעה, לא היו נפגעים אך הנזק שנגרם כתוצאה מהפגיעה הוערך בכ-7 מיליון דולר. בקיץ 1997 נמכרה האונייה לחברת "Norwegian Cruise Line (אנ')", ושמה שונה ל-"Norwegian Majesty". בשנת 1999 עגנה האונייה במספנות "Lloyd Werft" שבגרמניה לצורך בנייה מחדש. בתהליך הבנייה הוסיפו לה חלק שאורכו 33.76 מטרים. לאחר ההוספה אורכה של האונייה גדל ל-207.1 מטרים. פעילות האונייה בחברה "Norwegian Cruise Line (אנ')" נמשכה עד 2004. ב-2004 הועברה האונייה לחברת "Star Cruises" ופעלה בחברה עד 2008, במהלך פעילותה שמה של האונייה לא שונה. ב-2009 נמכרה לחברת "Louis Cruises", ושמה שונה ל-"Louis Majesty". במרץ 2010, בעת שיט בים התיכון, פגעו שלושה גלי פרא באונייה וגרמו למותם של שני נוסעים ולפציעתם של שישה אחרים. ב-2012 הועברה האונייה לחברת "Thomson Cruises (אנ')", ושמה שונה ל"Thomson Majesty". בפברואר 2013 נהרגו חמישה אנשי צוות ונפצעו שלושה בתאונת אימונים בעת עגינת האונייה באיים הקנריים, כאשר אחת מסירות ההצלה של האונייה התנתקה ונפלה לים מגובה של מעל 20 מטרים. האונייה פעלה בחברה עד שנת 2017. ב-2017 חזרה האונייה לפעילות בהסכם שכר בחברת "Louis Cruises", אך שמה של החברה שונה ל"Celestyal Cruises (אנ')", ולכן החליטו לשנות גם את שמה של האונייה ל-"Celestyal Majesty". ב-2018 נמכרה האונייה לחברת "מנו ספנות". מיד לאחר הרכישה החליטו לשנות את שמה של האונייה ל"פרינסס איריס", אך בסופו של דבר החליטה החברה לשנות את שמה של האונייה ל"קראון איריס", והיא הפכה לאוניית הדגל של החברה. זוהי הפעם הראשונה מאז השקתה של האונייה שהמילה "Majesty" אינה חלק משמה. בתחילת 2019 עברה האונייה תהליך שדרוג במספנות ביוון. התהליך כלל עיצוב מחדש של כל 750 חדרי האורחים, הקמת 5 מסעדות חדשות וחידוש עיצובה החיצוני של האונייה. ב-11 באפריל 2019 נערך טקס ההשקה הרשמי של ה"קראון איריס" בנמל חיפה והחלה פעילותה בישראל. ב10 באוקטובר 2023 עם תחילתה של מלחמת חרבות ברזל, השתתפה ה"קראון איריס" בפעילות חילוץ ישראלים והבאתם חזרה לישראל מקפריסין. במהלך חודש אוגוסט 2024 החלו חברות קרוזים בינלאומיות לבטל את הגעתן לישראל כתוצאה ממלחמת חרבות ברזל, שרת התחבורה של ישראל מירי רגב ומנו ספנות סיכמו שבמידת הצורך ה"קראון איריס" תסייע להעביר נוסעים ישראלים מהאוניות הבינלאומיות אל ה"קראון איריס" ולהעביר אותם חזרה לישראל. במהלך חודש אוקטובר 2024 חילצה ה"קראון איריס" שלושה אזרחים טורקים שהיאכטה שלהם טבעה קרוב לאי רודוס. האונייה בעלת 750 חדרים ו-11 סיפונים, שוקלת כ-40,662 טון והיא יכולה לשאת כ-2,000 אורחים ו-650 אנשי צוות. יש באונייה בריכות שחייה ומגלשת מים, חדר כושר, מגרש כדורסל ומסלולי ריצה. באונייה יש מסעדות, חנויות, קזינו ומתקני נוחות נוספים. מדיה וקבצים בנושא קראון איריס בוויקישיתוף Two killed as giant waves hit Mediterranean cruise ship, BBC, ‏3 במרץ 2010 Five dead on Canary Islands cruise ship, BBC, ‏10 בפברואר 2013 מנו ספנות השיקה את אניית הקרוז Crown Iris, באתר פורט2פורט, ‏2021-03-06 במהלך הלילה: 1,000 ישראלים חולצו מקפריסין באניית קרוז, באתר mako, ‏2023-10-11 ״כשיפנו אלינו בנושא חילוץ נעלה הצעות לפתרונות", באתר פספורטניוז, ‏2024-08-05 עוזי בכר, ה"קראון איריס" של מנו ספנות סייעה לחלץ אזרחים טורקים בלב ים | Cruisein |, באתר Cruisein, ‏2024-10-09